Mjekët, shumica e sëmundjeve të zemrës mund të parandalohen
Shkalla e këtyre vdekjeve në SHBA dhe Evropën Perëndimore ka rënë, por ato po shtohen në vendet në zhvillim
Sëmundjet e zemrës janë shkaku kryesor i vdekjeve në botë mes burrave dhe grave të moshës mbi 60 vjeçare, ndërkohë që njerëz të të gjitha moshave vdesin nga goditje në zemër çdo vit. Dhe ndërsa shkalla e këtyre vdekjeve në Shtetet e Bashkuara dhe vende të Evropës Perëndimore ka rënë, këto vdekje po shtohen në vendet në zhvillim. Megjihatë shumica e sëmundjeve të zemrës mund të parandalohen. Ky është mesazhi që mjekët dhe grupe të ndryshme po u transmetojnë njerzve kudo në botë: se ata mund të bëjnë një jetë më gjatë dhe më të shëndetshme. Askush nuk do të kishte menduar se Barbara Teng ((TANG)) do të pësonte goditje në zemër. Ajo nuk ishte mbi peshë, nuk pinte duhan, por ajo nuk bënte gjimnastikë. Dhe kjo ndryshoi jetën e saj. Tani ajo bën gjimnastikë, monitoron gjendjen shëndetsore të zemrës dhe flet në takime të organizuara nga programi për shëndetin e zemrës tek gratë, Motra me Motrën. Susan Gurley, drejtoreshë e kësaj organizate, thotë se mesazhi është urgjent. Këto sëmundje janë shkaku kryesor i vdekjeve edhe mes burrave. Organizata Botërore e Shëndetsisë njofton se më shumë njerëz vdesin çdo vit nga sëmundje të zemrës se sa çdo sëmundje tjetër. OBSH-ja thotë se më shumë se 60 për qind e vdekjeve nga sëmundje kardiovaskulare ndodhin në vende me të ardhura të ulta dhe të mesme, madje shton se epidemia e sëmundjeve të zemrës është në rritje. Dr. Patrice Desvigne-Nickens ((Day-VEEN)) e Institutit Kombëtar të Zemrës, Mushkrive dhe Gjakut, thotë se treguesi i një shëndeti të mirë është të jesh në dijeni të rezultatit të analizave. Ajo thotë se një stil jetese i shëndetshëm mund të parandalojë sëmundjet e zemrës. Afrikano-amerikanët janë më të rrezikuar nga sëmundjet e zemrës dhe goditja në tru, thotë Dr. Michelle Magee. Në kryeqytetin amerikan, Qendra Medstar në spitalin e Uashingtoni po përpiqet që mesazhi i saj të dëgjohet nga kjo pjesë e populates, siç ndodhi në këtë floktore në Uashington. Berberët e lagjes vendosin marrëdhënie me klientët e tyre. Dhe me një trajnim të mirë ata mund të luajnë një rol të rëndësishëm në shëndetin e komunitetit, për shembull ndihmojnë klientët e tyre që të monitorojnë tensionin e gjakut. Këto programe funksionojnë me shpresën se nëse njerzit mësojnë se janë në rrezik nga sëmundje të zemrës, ata do të ndryshojnë stilin e jetesës: të humbasin peshë, të bëjnë gjimnastikë, të mbajnë një dietë të ushqyeshme dhe të shkojnë rregullisht tek mjeku.